Η Γενναία

Η Γενναία (πρωτότυπος αγγλικός τίτλος: Brave) είναι αμερικανική ταινία κινουμένων σχεδίων σε μορφή 3D, παραγωγής 2012. Τη σκηνοθεσία ανέλαβαν οι Μαρκ Άντριους και Μπρέντα Τσάπμαν και το σενάριο έγραψαν οι ίδιοι μαζί με τους Στιβ Περσέλ και Αϊρίν Μεκί. Την παραγωγή της ταινίας ανέλαβε η Pixar και τη διανομή η Walt Disney. Οι φωνές που ακούγονται είναι των ηθοποιών Κέλι ΜακΝτόναλντ, Τζούλι Γουόλτερς, Μπίλι Κόνολι, Έμμα Τόμσον, Κέβιν ΜακΚίντ, Κρεγκ Φέργκιουσον, Ρόμπι Κολτρέιν και Τζον Ρατζενμπέργκερ. Η ταινία διαδραματίζεται στα Χάιλαντς της Σκωτίας το 10ο αιώνα, όπου η Μέριντα, μια πριγκίπισσα με ταλέντο στην τοξοβολία, προκαλεί χάος στο βασίλειό της όταν αψηφά ένα παλιό έθιμο. Αφού συμβουλεύεται μια μάγισσα για βοήθεια, μια κατάρα πέφτει στην οικογένειά της και η Μέριντα πρέπει να αντιστρέψει το ξόρκι πριν να είναι πολύ αργά.

Η ταινία ανακοινώθηκε το 2008 με τον αρχικό τίτλο The Bear and the Bow (Η Αρκούδα και το Τόξο) και αποτελεί το πρώτο παραμύθι της Pixar ενώ διαθέτει και έναν σκοτεινότερο και πιο ώριμο τόνο σε σχέση με τις προηγούμενες δουλειές της. Η Pixar άλλαξε ολόκληρο το σύστημα κινουμένων σχεδίων της για πρώτη φορά στα 25 χρόνια για να εξασφαλίσει τα πολύπλοκα ειδικά εφέ.

Το Brave κυκλοφόρησε στους κινηματογράφους στις 22 Ιουνίου 2012. Απέσπασε κυρίως θετικά σχόλια από τους κριτικούς και έγινε μεγάλη εισπρακτική επιτυχία αποφέροντας 538,9 εκατομμύρια δολάρια παγκοσμίως. Βραβεύτηκε με Όσκαρ Καλύτερης Ταινίας Κινουμένων Σχεδίων και με Χρυσή Σφαίρα.

Πλοκή
Στα Χάιλαντς τής Σκωτίας, η Μέριντα, κόρη του βασιλιά Φέργκους και της βασίλισσας Έλινορ, με ταλέντο στην τοξοβολία, είναι αποφασισμένη να χαράξει το δικό της μονοπάτι στην ζωή, αφήνοντας πίσω της τη ζωή της πριγκίπισσας. Η Μέριντα αψηφά ένα αρχαίο έθιμο, ιερό για τους άρχοντες των Χάιλαντς, λόρδου Μαγκάρφιν, λόρδου Μάκιντος και λόρδου Ντίνγκγουολ, δηλαδή αρνείται να παντρευτεί έναν από τους γιους των αρχόντων. Οι πράξεις της Μέριντα προκαλούν χάος και οργή στο βασίλειο και ο βασιλιάς είναι έτοιμος να διεξάγει πόλεμο με τους άρχοντες. Όταν, όμως, η Μέριντα στρέφεται σε μια εκκεντρική μάγισσα για να ζητήσει τη βοήθειά της ώστε η μοίρα της, και κατ' επέκταση η μοίρα του βασιλείου της να αλλάξει, η μάγισσα κάνει για χάρη της ένα ανατρεπτικό ξόρκι, το οποίο μετατρέπεται σε κατάρα και πέφτει πάνω στην οικογένειά της. Η Μέριντα τότε θα ανακαλύψει το πραγματικό νόημα της γενναιότητας, της οικογένειας και της αγάπης στην προσπάθειά της να αντιστρέψει την κατάρα, πριν να είναι πολύ αργά.

Ηθοποιοί και χαρακτήρες
Αυθεντική έκδοση
 Κέλι ΜακΝτόναλντ στον ρόλο της Μέριντα
 Έμμα Τόμσον στον ρόλο της Βασίλισσας Έλινορ
 Μπίλι Κόνολι στον ρόλο του Βασιλιά Φέργκους
 Κέβιν ΜακΚίντ στον ρόλο του Άρχοντα Μαγκάρφιν
 Κρεγκ Φέργκιουσον στον ρόλο του Άρχοντα Μάκιντος
 Ρόμπι Κολτρέιν στον ρόλο του Άρχοντα Ντίνγκγουολ
 Τζούλι Γουόλτερς στον ρόλο της Μάγισσας
 Τζον Ρατζενμπέργκερ στον ρόλο τοη Γκόρντον
 Πάτρικ Ντόιλ στον ρόλο του Μάρτιν
Ελληνική έκδοση
 Μέριντα - Ιωάννα Πηλιχού
 Φέργκους - Σάκης Μπουλάς
 Έλινορ - Ελένη Τσαλιγοπούλου
 Η Μάγισσα - Χριστίνα Βαρζοπούλου
 Άρχοντας Ντίνκγουολ - Κώστας Μπακάλης
 Άρχοντας Μαγκάρφιν - Νίκος Νίκας
 Άρχοντας Μάκιντος - Τηλέμαχος Κρεβάικας 
 Μόντι - Βίνα Παπαδοπούλου
 Νεαρή Μέριντα - Νεφέλη Παπασταθοπούλου
 Νεαρός Μαγκάφιν - Νίκος Ιωαννίδης
 Νεαρός Μάκιντος - Χρήστος Θάνος
 Το Κοράκι - Στέλιος Ψαρουδάκης
 Γιανκ – Ντινκγουολ - Φοίβος Ριμένας
 Μάρτιν - Γιάννης Παπαϊωάννου

 Γκόρντον - Χρήστος Γλυκός

Παραγωγή
Η παραγωγή της ταινίας ανακοινώθηκε τον Απρίλιο του 2008, με αρχικό τίτλο The Bear and the Bow. Το Brave είναι η πρώτη ταινία της Pixar που είναι παραμύθι και ο τόνος της είναι πιο σκοτεινός και ώριμος σε σύγκριση με τις προηγούμενες ταινίες. Η Μπρέντα Τσάπμαν θεωρεί την ταινία ως ένα παραμύθι στην παράδοση του Χανς Κρίστιαν Άντερσεν και των Αδελφών Γκριμ. Η Τσάπμαν αποτελεί την πρώτη γυναίκα που αναλαμβάνει τη σκηνοθεσία σε ταινία της Pixar αλλά τον Οκτώβριο του 2010 αντικαταστάθηκε από τον Μαρκ Άντριους μετά από καλλιτεχνικές διαφορές.

Η Μέριντα είναι η πρώτη θηλυκή πρωταγωνίστρια σε ταινία της Pixar. Αρχικά η Ρις Γουίδερσπουν θα δάνειζε τη φωνή της στη Μέριντα αλλά αποχώρησε από το πρότζεκτ λόγω άλλων επαγγελματικών υποχρεώσεων.

Box office
Με προϋπολογισμό 185.000.000 δολάρια, το Brave έκανε άνοιγμα τριημέρου στην 1η θέση με 66,3 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 237,2 εκατομμύρια δολάρια και στον υπόλοιπο κόσμο συγκέντρωσε 301,7 εκατομμύρια δολάρια. Παγκοσμίως απέφερε 538,9 εκατομμύρια δολάρια.

 Βραβεία & Υποψηφιότητες 
ΟργάνωσηΚατηγορίαΥποψήφιοςΑποτέλεσμα Όσκαρ  Καλύτερη Ταινία Κινουμένων Σχεδίων    Χρυσές Σφαίρες  Καλύτερη Ταινία Κινουμένων Σχεδίων   BAFTA  Καλύτερη Ταινία Κινουμένων Σχεδίων    

 Παραπομπές 

 Εξωτερικοί σύνδεσμοι 
 Επίσημη ιστοσελίδα
 Brave στο IMDb

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2012
Κατηγορία:Αγγλόφωνες ταινίες
Κατηγορία:Αμερικανικές δραματικές κωμικές ταινίες
Κατηγορία:Ταινίες με θέμα τη γυναίκα
Κατηγορία:Αμερικανικές ταινίες ενηλικίωσης
Κατηγορία:Αμερικανικές ταινίες κινουμένων σχεδίων
Κατηγορία:Ταινίες παραγωγής Pixar
Κατηγορία:Ταινίες παραγωγής Walt Disney Pictures
Κατηγορία:Αμερικανικές περιπετειώδεις ταινίες φαντασίας
Κατηγορία:3D ταινίες κινουμένων σχεδίων
Κατηγορία:Αμερικανικές ταινίες κινουμένων σχεδίων υπολογιστή
Κατηγορία:Ταινίες κινουμένων σχεδίων του 2012
Κατηγορία:Όσκαρ Καλύτερης Ταινίας Κινουμένων Σχεδίων
Κατηγορία:Χρυσή Σφαίρα Καλύτερης Ταινίας Κινουμένων Σχεδίων